**RELACION SHPJEGUES**

**PËR PROJEKTLIGJIN “PËR MARKAT TREGTARE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Me këtë projektligj, Drejtoria e Përgjithshme e Pronësisë Industriale (në vijim “**DPPI**”) synon të përmbushë një sërë objektivash të rëndësishme, të cilat janë:

1. Rregullimi i plotë i marrëdhënieve juridike që lidhen me markat tregtare (në vijim “**marka tregtare**” ose thjesht “**marka**”), marrëdhënie këto që aktualisht rregullohen nga ligji ekzistues nr. 9947, datë 7.7.2008, “Për Pronësinë Industriale”, i ndryshuar ( në vijim “**Ligji 9947**”);

2. Sigurimi i një mbrojtjeje më të gjerë dhe më të fortë të markës tregtare për shkak të rolit të madh që luan ky objekt i pronësisë industriale në aktivitetet tregtare të subjekteve vendas dhe të huaj në tregun e brendshëm;

3. Përafrimi i plotë i dispozitave ligjore për markat me dispozitat e akteve përkatëse të Bashkimit Evropian, siç janë:

- Rregullorja (BE) 2017/1001 e Parlamentit Evropian dhe e Këshillit, e datës 14 Qershor 2017, për markat tregtare të Bashkimit Evropian, Celex nr. 32017R1001; Fletorja Zyrtare e Bashkimit Evropian, seria L, nr. 154, datë 16.06.2017. (OJ L 154, 16.6.2017, p. 1–99)

- Direktiva (BE) 2015/2436 e Parlamentit Evropian dhe e Këshillit, e datës 16 Dhjetor 2015, për përafrimin e legjislacionit të Shteteve Anëtare në lidhje me markat tregtare, Celex nr. 32015L2436; Fletorja Zyrtare e Bashkimit Evropian, seria L, nr. 336, datë 23.12.2015. (OJ L 336, 23.12.2015, p. 1–26)

- Direktiva 2004/48/EC e Parlamentit Evropian dhe e Këshillit, e datës 29 Prill 2004, për zbatimin e të drejtave të pronësisë intelektuale, Celex nr. 32004L0048R(01); Fletorja Zyrtare e Bashkimit Evropian, seria L, nr. 195, datë 02.06.2004. (OJ L 195, 2.6.2004, p. 16–25)

4. Plotësimi dhe mbushja e mangësive ligjore të vërejtuara në praktikë si gjatë ndjekjes së procedurave administrative në DPPI, ashtu dhe në gjykimet civile në këtë fushë;

5. Rregullimi i sistemit të regjistrimit dhe mbrojtjes së markave ndërkombëtare që regjistrohen në Zyrën Botërore të Pronësisë Intelektuale me efekt në territorin e Republikës së Shqipërisë;

6. Përmbushja e objektivave të strategjisë kombëtare të pronësisë intelektuale 2022-2025 për reformën ligjore dhe miratimin e ligjeve të veçanta për çdo objekt të pronësisë industriale.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, PROGRAMIN ANALITIK TË AKTEVE DHE DOKUMENTET E TJERA POLITIKE**

Projektligji është planifikuar në programin analitik të akteve dhe dokumenteve të tjera politike për vitin 2023 dhe PKIE 2022-2025.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji ekzistues 9947 është miratuar në vitin 2008 dhe që atëherë ka pësuar një varg ndryshimesh. Pavarësisht ndryshimeve ligjore të miratuara ndër vite, pjesa për markat tregtare ende nuk rregullonte plotësisht të gjithë kuadrin ligjor për markat tregtare, si dhe njëherazi kjo pjesë ishte përafruar pjesërisht me dispozitat përkatëse të BE-së për markat, siç u cituan më sipër.

Nga ana tjetër, Ligji ekzistues 9947 rregullon jo vetëm çështjet që lidhen me markat tregtare, por edhe çështjet e tjera që lidhen me objektet e tjera të pronësisë industriale, si patentat, modelet e përdorimit, dizenjot, treguesit gjeografikë dhe emërtimet e origjinës. Përfshirja e të gjithë këtyre objekteve, si dhe rregullimi i tyre vetëm nga dhe në një ligj të vetëm ka krijuar probleme të karakterit teknik dhe logjistik, në kuptimin e vështirësisë së tij në përdorimin e përditshëm.

Gjithësesi, ajo që është më kryesorja, Ligji ekzistues 9947, duke përfshirë të gjitha këto objekte të pronësisë industriale, nuk ka mundur të parashikojë të gjitha detajet aq të domosdoshme për trajtimin dhe rregullimin e çdo dhe të gjithë pikave që lidhen me këto objekte. Kjo është arsyeja pse të gjitha vendet e Europës i trajtojnë dhe i rregullojnë objektet e pronësisë industriale të përmendura me ligje të veçanta, sikurse po veprohet me anën e këtij projektligji i cili është hartuar vetëm për markat tregtare.

Trajtimi i markës tregtare në një ligj të veçantë bëhet i nevojshëm sepse, siç u tha, nëse deri më sot përafrimi ka qënë i pjesshëm, përafrimi i plotë kërkon të parashikohen edhe një sërë institutesh ose momentesh të tjera jurdike që deri më sot ose rregulloheshin pjesërisht, ose nuk rregulloheshin fare.

Vlen të theksohet se projektligji është bazuar kryesisht në ligjet e fundit për markat tregtare të miratuara në vende si Kroacia, ku gjejnë pasqyrim të gjitha parashikimet e fundit të akteve të BE-së në fushën e markave tregtare, si dhe ku zbatohet një strukturë dhe teknikë legjislative më e avancuar.

Krahas rregullimeve më të plota të çështjeve që lidhen me markat, projektligji ka sjellë edhe një varg përmirësimesh të rëndësishme përsa i përket sqarimit dhe interpretimit të dispozitave ligjore të fushës. Përmirësime konstatohen që në fillim të projektligjit tek përkufizimet dhe interpretimet sqaruese dhe detyruese. Këto do të ndihmojnë pa dyshim edhe në procesin e zbatimit të projektligjit pas miratimit të tij.

Projektligji ka plotësuar dhe rregulluar detaje të elementëve të tillë si shkaqet absolute dhe relative për refuzimin e shenjave që nuk mund të regjistrohen, si dhe të shenjave dhe markave që cënojnë të drejtat e pronarëve të markave të regjistruara më parë, duke u siguruar këtyre të fundit një mbrojtje më të madhe. Në këtë kuadër, projektligji ndalon agjentët ose përfaqësuesit e një pronari marke të regjistrojnë në emër të tyre një markë që i përket pronarit real të markës, fenomen ky që është hasur jo rrallë në tregun e vendit dhe që lidhet me thelbin e konceptit të keqbesimit në fushën e markave tregtare.

Projektligji i kushton, ndërmjet të tjerave, një vend të veçantë procedurës për regjistrimin dhe përdorimin e markës, transferimit dhe licensimit të saj, si dhe sqaron klasifikimin e listës së mallrave/shërbimeve dhe mënyrën e trajtimit të saj, trajton në mënyrë të detajuar institutin e të drejtës për prioritet, duke përfshirë prioritetin që buron nga shfaqja e mallrave ose shërbimeve fillimisht në një ekspozitë ndërkombëtare dhe duke vazhduar me regjistrimet e mëparshme në vende të tjera sipas konventave ndërkombëtare përkatëse ku Shqipëria bën pjesë si anëtare.

Aktualisht, tregu në Shqipëri po ndeshet çdo ditë e më shumë me konflikte midis markave të regjistruara më parë dhe që kanë një reputacion dhe emër të mirë në treg dhe përpjekjeve të personave të ndryshëm për të përdorur marka identike ose të ngjashme me markat e regjistruara më parë, me qëllim që të përfitojnë në kurriz të njohjes që markat e mëparshme kanë në publik dhe në treg, për shkak të cilësisë së mirë, reklamimit dhe promovimit të vazhdueshëm që pronarët e tyre bëjnë për to. Këto përpjekje negative përveçse dëmtojnë interesat ekonomike të pronarëve të markave me reputacion në treg, ato dëmtojnë dhe deformojnë gjithashtu tregun dhe interesat e konsumatorëve. Në këtë aspekt, ky projektligj garanton gjithashtu edhe mbrojtjen e konsumatorëve nga pasojat që mund të vijnë në treg nga shkelja e të drejtave të markave dhe qarkullimi i mallrave cënuese.

Prandaj, projektligji i kushton një rëndësi të veçantë masave për mbrojtjen e markave dhe të drejtave të pronarëve të markave nga cënimet që u bëhen atyre nga spekulatorë dhe manipulatorë të tregut. Në këtë aspekt, projektligji parashikon të drejtën e pronarëve të markave që cënohen nga veprime shkelëse të ngrenë padi, të paraqesin prova dhe t’i sigurojnë këto, të kërkojnë marrjen e masave të përkohshme për parandalimin e një shkeljeje, nxjerrjen jashtë qarkullimit, konfiskimin dhe vënien nën kontroll të mallrave që dyshohet se shkelin të drejtat e markave të regjistruara më parë dhe kështu me radhë.

Po në këtë aspekt, projektligji përpunon në mënyrë më të detajuar masat që merren në rast të shkeljeve të të drejtave që rrjedhin nga markat, si ndalimin e mallrave ose shërbimeve që shkelin të drejtat e markës tregtare, heqjen ose bllokimin nga qarkullimi civil të mallrave ose shërbimeve cënuese, deri tek materialet, pajisjet dhe mjeteve e përdorura për krijimin ose prodhimin e këtyre mallrave ose shërbimeve cënuese.

Projektligji nuk ka lënë pa trajtuar edhe shpërblimin e dëmeve që u vijnë pronarëve të markave të mëparshme nga shkeljet dhe përpjekjet e shkelësve që abuzojnë duke përdorur pa autorizim markat e pronarëve të tjerë. Në këtë kuadër, pronarëve që u preken të drejtat që u burojnë nga markat e regjistruara në emër të tyre, mund t’u drejtohen autoriteteve doganore dhe autoritetit të ngarkuar për inspektimin dhe kontrollin e tregut të brendshëm për të marrë masa që i kundërvihen abuzimeve të ndryshme.

Në projektligj gjejnë vendin dhe trajtimin e duhur edhe regjistrimet ndërkombëtare të markave, markat kolektive dhe certifikuese. Në mënyrë të veçantë, projektligji rregullon në detaje procedurat e regjistrimit dhe mbrojtjes së markave ndërkombëtare që regjistrohen në Zyrën Botërore të Pronësisë Intelektuale (WIPO) me efekt në territorin e Republikës së Shqipërisë.

Gjithashtu, krahas saktësimit të termave dhe efekteve juridike të lidhura me shfuqizimin dhe pavlefshmërinë e markës tregtare, projektligji rregullon më tej në mënyrë të detajuar dhe në përputhje me aktet ligjore të BE-së procedurat për shfuqizimin e markës për shkak të mospërdorimit dhe ato të lidhura me deklarimin e pavlefshmërisë së markës pasi ajo është regjistruar në shkelje të shkaqeva absolute apo relative të ligjit.

Me këtë projektligj, përmbushet një objektiv i marrë nga qeveria shqiptare në fushën e pronësisë intelektuale që gjendet i pasqyruar edhe në strategjinë për pronësinë intelektuale 2022-2025, objektiv që, ndërmjet të tjerave, kërkon përafrimin e plotë edhe të këtij Projektligji me aktet e Bashkimit Europian.

## Për këtë qëllim, Projektligji iu dërgua për mendim edhe Organizatës Botërore të Pronësisë Intelektuale (WIPO), Zyrës së Pronësisë Intelektuale të Bashkimit Europian (EUIPO), institucione këto që pasi e shqyrtuan projektligjin bënë sugjerime dhe komente për të, të cilat u reflektuan në Projektligj. Më poshtë vlen të theksojmë disa prej tyre, si :

* U saktësua përkufizimi për “licensën ekskluzive” në mënyrën e sugjeruar nga EUIPO;
* U saktësuan dhe specifikuan aspekte të veçanta të lidhura me markat kolektive dhe certifikuese sipas rekomandimeve të EUIPO dhe në përputhje me Rregulloren e BE-së;
* Pjesa e referuar e markave ndërkombëtare që shtrihen në Republikën e Shqipërisë u rishikua dhe reflektua në mënyrë të detajuar, duke reflektuar pothuajse çdo ndryshim dhe sugjerim të bërë nga WIPO;
* Aty ku ishte e përshtatshme dhe e mundur, u reflektuan sugjerimet e WIPO në lidhje me procedurat gjyqësore për zbatimin e të drejtave të markës tregtare në rast shkeljesh.

Këto dhe të gjitha sugjerimet e këtyre institucioneve ndërkombtare janë reflektuar në Projektligj duke treguar kujdesin e duhur me qëllim që të evitohej ndonjë mospajtueshmëri me legjislacionin ne fuqi dhe, veçanërisht, me dispozitat e Kodi të Procedurës Civile.

Ky projekligj do të jetë objekt i shqyrtimit sipas ligjit 66/2016 “Për shërbimet”.

Në përfundim, mund të pohojmë pa mëdyshje se Projektligji është përafruar pothuaj plotësisht me aktet BE-së, fakt që mund të kosiderohet i konfirmuar edhe nga institucionet ndërkombëtare të sipërcituara, pasi siç u tha në Projektligj u reflektuar të gjitha sugjerimet dhe rekomandimet e këtyre institucioneve.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projekligj është hartuar në përputhje të plotë me nenet 78, 83, pika 1, dhe nenin 121 të Kushtetutës, nenet 638 dhe 639 të Kodit Civil, Kodin Doganor .

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Qeveria shqiptare është angazhuar që të përafrojë plotësisht legjislcionin e saj me aktet e Bashkimit Evropian, bazuar në ecurinë e vendit drejt integrimit me këtë Bashkim. Ky angazhim i Qeverisë shqiptare mund të shihet konkretisht i zbatuar edhe në projektligjin për markat tregtare, hartimi dhe përmbajtja e të cilit është bazuar në direktivat dhe rregulloret përkatëse të BE. Në këtë aspekt, përafrimi me aktet e BE-së është i plotë.

1. **PËRMBLEDHJE SHPJEGUESE E PËRMBAJTJES SË AKTIT**

Ky projektligj përmban 11 Pjesë në të cilat përfshihen 142 nene, me përmbajtjen dhe strukturën që vijon:

**1. Pjesa e parë – Dispozita të përgjithshme**

Në këtë Pjesë trajtohen objekti i projektligjit dhe institucioni kompetent i ngarkuar me regjistrimin, trajtimin dhe mbrojtjen e të drejtave që lidhen markat tregtare, institucion i cili është Drejtoria e Përgjithshme e Pronësisë Industriale.

Po kështu, në këtë pjesë parashikohet edhe zbatimi i dispozitave të tjera të kodit civil ose të kodit të procedurës civile, përveç ratit kur parashikohet ndryshe në këtë projektligj.

Në dallim nga Ligji ekzistues 9947, projektligji jep dhe trajton në mënyrë të plotë përkufizimet bazë që shërbejnë për të sqaruar që në fillim kuptimin e një vargu konceptesh që përdoren në projektligj, si dhe jepen edhe Konventat e ndryshme ku bazohet projektligji për trajtimin dhe zgjidhjen e mjaft parashikimeve juridike.

Së fundi, në këtë pjesë jepen dhe bëhen disa interpretime sqaruese dhe detyrurese që do të lehtësojnë zbatimin në praktikë të dispozitave të projektligjit.

**2. Pjesa II – Shenjat që mund të përbëjnë markë tregtare dhe të drejtat që rrjedhin nga regjistrimi i markës** në DPPI

Në këtë pjesë, pikë së pari, flitet për shenjat dhe kombinimet e tyre që mund të përbëjnë një markë tregtare, si dhe personat që mund të jenë pronarë të markave tregtare.

Në lidhje me këto shenja ose marka tregtare që krijohen si rrjedhojë e këtyre shenjave ose e kombinimit të tyre, projektligji parashikon në mënyrë të detajuar rastet kur ndonjë shenjë ose markë tregtare nuk mund të regjistrohet, raste për të cilat do të vendoset mosregjistrimi i tyre për shkaqe absolute.

Gjithashtu, projektligji parashikon edhe rastet kur një markë nuk mund të regjistrohet, pasi kjo e fundit, për shkak të njëllojshmërisë ose ngjashmërisë me një markë të mëparshme, i kundërvihet të drejtave të mëparshme të palëve të treta. Këto raste lidhen me shkaqet relative të refuzimit të markës.

Në këtë pjesë, një rëndësi e veçantë i kushtohet efekteve që sjell një markë tregtare e regjistruar. Kjo markë e vesh pronarin e saj me të drejta ekskluzive që të përdorë markëen e tij dhe njëherazi të ndalojë palët e treta, që gjatë ushtrimit të aktiviteteve të tyre, të cënojnë të drejtat e pronarit të markës së mëparshme, duke hedhur në treg shenja ose marka të njëjta ose të ngjashme me ato të pronarit të markës së mëparshme ose me të drejtën të ndalojë agjentin ose përfaqësusin e tij të regjistrojë markën në emër të këtyre të fundit e kështu me radhë.

Në projektligj parashikohen edhe disa raste se kur të drejtat mbi një markë tregtare mund të kufizohen.

Pronari i një marke është i detyruar ta përdori atë gjatë aktivitetit të tij tregtar. Në rast mospërdorimi, sipas kritereve të caktuara, projektligji parashikon edhe pasojat që vijnë nga mospërdorimi i një marke. Këto pasoja sjellin shfuqizimin e markës dhe humbjen e të drejtave mbi të.

Markat tregtare janë një nga objektet e pronësisë industriale, dhe si çdo objekt pronësie, ato mund të transferohen nga pronarët e tyre tek persona të tjerë. Projektligji parashikon mënyrat dhe kriteret sesi mund të bëhet një transferim i tillë që të jetë i vlefshëm. Giithashtu, si objekte pronësie, ato i nënshtrohen edhe mjeteve kufizuese që mund të vendosen mbi to, siç është rasti kur ato mund të vendosen si garanci për përmbushjen e një veprimi tjetër nga pronari i markës.

Në këtë pjesë, projektligji trajton dhe rregullon në detaje edhe licensat ekskluzive dhe joekzkluzive, si dhe të drejtat që u jepen ose përfitojnë personat që pajisen me këto licensa.

**3. Pjesa III – Regjistrimi i markës**

Në këtë pjesë, projektligji parashikon kushtet që kërkohen të plotësohen për depozitimin e një aplikimi për regjistrim marke, duke përcaktuar me saktësi dhe detaje çdo procedure që zhvillohet pranë DPPI-së..

Një vend i veçantë i dedikohet edhe përcaktimit dhe klasifikimit të mallrave dhe shërbimeve, si një moment i rëndësishëm, si për ushtrimin e aktivitetit tregtar nga ana e një subjekti, ashtu dhe për mbrojtjen e të drejtave të tij mbi markën gjatë ushtrimit të aktivitetit. Detajimet e projektligjit në këtë drejtim plotësojnë një boshllëk të rëndësishëm që ekziston sipas Ligjit 9947 dhe që është vërejtur në procedurat gjyqësore administrative, civile apo qoftë edhe në ato penale.

Më tej, projektligji rregullon çështjen e të drejtës së prioritetit, e drejtë që ka rëndësi të madhe për të fituar një të drejtë të mëparshme në procesin e mbojtjes së një marke tregtare. Edhe në këtë drejtim, projektligji ka trajtuar dhe rregulluar detaje të tjera që nuk gjenden praktikisht të rregulluara sipas legjislacionit ekzistues.

**4. Pjesa IV – Procedura e regjistrimit të markës**

Pasi aplikohet për regjistrimin e një marke, fillon procedura për ekzaminimin e saj, procedurë e cila rregullohet në mënyrë të plotë dhe të detajuar nga projektligji. Procedura përfshin ekzaminimin e kushteve të depozitimit të një aplikimi, ekzaminimin e elementëve formalë të aplikimit, plotësimin e të metave dhe mangësive të aplikimit, ekzaminimin e shkaqeve absolute, kryerjen e një raporti hetimi, kur është rasti, dhe përfundon me botimin e aplikimit në Buletinin e DPPI-së.

Pas botimit, fillon faza e paraqitjes së kundërshtimit ose observimeve nga palë të treta, nëse ka, sipas afateve dhe kushteve për paraqitjen e tyre. Fillimisht, çdo kundërshtim do të ekzaminohet në Dhomën e Kundërshtimeve, e cila shprehet me vendim në lidhje me qëndrimin e saj ndaj një kundërshtimi.

Në këtë pjesë, rregullohen gjithashtu edhe momente të tjera si heqja dorë nga aplikimi dhe kufizimi i listës së mallrave, korrigjimi i aplikimit, si dhe ndarja e aplikimit.

Pas përfundimit të ekzaminimit të një aplikimi dhe pasi është zgjidhur çështja e kundërshtimeve ndaj markës, në favor të kësaj, projektligji rregullon edhe regjistrimin e markës në regjistrin e markave, si dhe lëshimin e certifikatës së markës.

**5. Pjesa V – Kohëzgjatja, ripërtëritja, modifikimi dhe ndarja e regjistrimit**

Një vend në projektligj i kushtohet afatit të mbrojtjes së një marke, ripërtëritjes së saj, modifikimit të saj, rasteve të ndryshimit të emrit dhe të adresës, si dhe së fundmi mundësinë së ndarjes së një regjistrimi ku disa mallra ose shërbime mund të ndahen në regjistrime të veçanta.

**6. Pjesa e VI – Heqja dorë, shfuqizimi dhe deklarimi i pavlefshmërisë së markës**

Në këtë pjesë trajtohen rastet kur hiqet dorë nga marka, si dhe kushtet që duhet të plotësohen në një rast të tillë.

Po kështu, projektligji parashikon rastet kur kërkohet shfuqizimi i një marke ose kur kërkohet deklarimi i pavlefshmërisë së saj, duke bërë edhe dallimet përkatëse. Projektligji parashikon në detaje procedurat që ndiqen si për shfuqizimin ashtu dhe për deklarimin e pavlefshmërisë së një marke dhe shkaqet përkatëse. Shqyrtimi i kërkesave për shfuqizim ose për deklarimin e pavlefshmërisë së një marke bëhet në Dhomën për Shfuqizim dhe Pavlefshmëri, njësi kjo që ngrihet dhe funksionon në DPPI.

**7. Pjesa VII – Markat kolektive dhe certifikuese**

Në këtë pjesë jepet përkufizimi se kur kemi të bëjmë me një markë kolektive, si dhe flitet gjithashtu për të drejtat e anëtarave të një shoqate që është pronare e markës kolektive. Gjithashtu, dispozita të veçanta parashikojnë mundësinë e shoqatave dhe njësive të tjera që të aplikojnë për marka kolektive.

Të drejtat dhe detyrimet e anëtarëve të një shoqate që ka në pronësi një markë kolektive, sipas projektligjit, duhet të rregullohen nga një rregullore e cila duhet të përmbajë kushtet e anëtarësimit dhe kushtet e përdorimit të markës. Kjo rregullore duhet të depozitohet në DPPI.

Kjo pjesë përmban edhe një sërë dispozitash të tjera që regullojnë përdorimin e markës kolektive, ndryshimet në rregulloren e markës kolektive, pronarët që kanë të drejtë të bëjnë padi për shkelje të të drejtave të markës kolektive, shkaqet për shfuqizimin e markës kolektive e të tjera.

Në këtë pjesë trajtohen edhe markat certifikuese me kushtet dhe detajet e tyre.

**8. Pjesa VIII - Regjistrimi Ndërkombëtar i markës**

Në këtë pjesë rregullohet me hollësi regjistrimi ndërkombëtar i një marke bazuar në aplikimin ose regjistrimin kombëtar të markës, sipas Marrëveshjes së Madridit dhe Protokollit të kësaj Marrëveshjeje. Gjithashtu, u jepet trajtimi i duhur çështjeve që lidhen me regjistrin ndërkombëtar dhe Zyrën Ndërkombëtare të Pronësisë Intelektuale,

Fillimisht, projektligji rregullon kushtet dhe procedurën e një aplikimi ndërkombëtar bazuar në një aplikim ose regjistrim kombëtar, duke u ndalur në momente të tilla si: kush ka të drejtë të bëjë një aplikim të tillë, marrëdhëniet midis DPPI-së dhe Zyrës Ndërkombëtare për këto aplikime, regjistrimi i këtyre aplikimeve në regjistrin e markave, depozitimi i aplikimit për shtrirje territoriale, depozitimi i aplikimeve dhe ndryshimeve në regjistrin ndërkombëtar sipas Marrëveshjes dhe Protokollit të Madridit, etj.

Po kështu, në këtë pjesë rregullohen edhe efektet e regjistrimeve ndërkombëtare që shtrihen në Shqipëri që është një proces që e shtrin regjistrimin ndërkombëtar të një marke edhe në territorin e Shqipërisë, duke e regjistruar këtë markë edhe në regjistrin e markave të DPPI-së. Edhe ky regjistrim i nënshtrohet paraprakisht ekzaminimit të shkaqeve absolute dhe saktësisë së listës së mallrave dhe shërbimeve.

Po në kuadrin e regjistrimeve ndërkombëtare trajtohen edhe markat kolektive dhe markat certifikuese.

Procedura e ekzaminimit të një marke ndërkomëbtare përfshin edhe procedurën e kundërshtimit të një marke të tillë. Së fundi, projektligji parashikon edhe mënyrën e transformimit të regjistrimit ndërkombëtar të një marke në një aplikim kombëtar për regjistrim të markës.

**9. Pjesa IX – Procedurat para DPPI-së**

Kjo pjesë ka përfshin mundësinë që kanë aplikantët ose pronarët e markave gjatë ndjekjes së procedurave para DPPI-së që të kërkojnë për të rivendosur të drejtat e tyre kur nuk kanë arritur të respektojnë një afat që parashikohet në projektligj për shkaqe të pavarura nga vullneti i tyre.

Dispozita përkatëse parashikon kushtet që duhen plotësuar kur kërkohet një rivendosje e të drejtave apo vazhdim i procedurave, si dhe njëherazi të drejtën për t’u ankuar në rast se refuzohet kërkesa.

Projektligji, në mënyrë më të detajuar se sa Ligji ekzistues 9947, parashikon edhe mundësinë për vazhdimin e procedurave para DPPI-së për rastet që nuk është respektuar një afat kohor, si dhe kushtet që duhet të plotësojë një aplikim i tillë.

Projektligji, gjithashtu, në mëyrë të hollësishme, parashikon edhe zërat e regjistrit të markave, që përbën një hap të mëtejshëm ligjor në formalizimin e këtij regjistri në raport me Ligjin ekzistues.

Çështje të tjera të rëndësishme si inspektimi i dosjeve, informacioni konfidencial, korrigjimi i gabimeve dhe i pasaktësive të dukshme dhe shfuqizimi i vendimeve të DPPI-së në lidhje me këto korrigjime, hetimi i dosjeve, baza e të dhënave, afatet, ankimi administrativ në Bordin e Apelimit, njoftimet, aplikimet elektronike janë trajtuar në këtë pjesë të projektligjit.

Në të njëjtën mënyrë identike siç veprohet në Bashkimin Evropian dhe Zyrën e Pronësisë Intelektuale të Bashkimit Europian (EUIPO), projektligji parashikon Bordin e Apelit si një organ i ankimit administrativ për shqyrtimin e ankimeve kundër vendimeve të Dhomës së Kundërshtimeve dhe Dhomës Për Shfuqizim/Pavlefshmëri.

**10. Pjesa X – Dispozita të përgjithshme në lidhje me zbatueshmërine e dispozitave mbi markat**

Në këtë pjesë, projektligji trajton dhe rregullon çështje të tjera si jurdiksioni gjyqësor, ku bëhet ndarja e kompetencave ndërmjet gjykatës civile dhe asaj administrative, personat që kanë të drejtë të kërkojnë zbatimin e masave dhe mjeteve mbrojtëse, veprimet që përbëjnë shkelje të të drejtave të markës, provat, masat për sigurimin e provave, e drejta për informim, masat e përkohshme dhe vendosja e tyre, si dhe procedurat dhe masat kundër shkeljeve të të drejtave të markës. Të gjitha këto gjejnë trajtimin e duhur dhe të përshtatshëm në projektligj në përputhje me aktet ligjore të BE-së dhe konform rregullave procedurale të vendit tonë.

Po kështu, projektligji nuk lë pa trajtuar edhe çështje të tilla si, masat që duhet të marrin autoritetet doganore mbi bazën e kërkesave për veprim nga ana e pronarëve të markave tregtare. Projektligji përcakton detyra edhe për autoritetin e ngarkuar për mbikqyrjen e tregut të brendshëm, i cili vihet në lëvizje *ex officio* ose edhe me kërkesë të pronarëve të markave, të drejtat e të cilëve po cënohen ose rrezikojnë të cënohen në tregun e brendshëm.

**11. Pjesa XI – Dispozita kalimatare dhe të fundit**

Në këtë pjesë, projektligji thekson nevojën e mbrojtjes së të dhënave personale në përputhje me legjislacionin në fuqi në fushën e të dhënave personale.

Së fundmi, duke qenë se pas hyrjes së në fuqi të këtij projektligji, do të mbetet në fuqi edhe Ligji ekzistues 9477 për një periudhë kohe, ky projektligj rregullon me anë dispozitash tranzitore situatat që mund të krijohen në rast mbivendosjes së dispozitave. Gjithashtu, kjo situatë mbivendosjeje mund të imponohet edhe nga fakti se rregullorja përkatëse për markat mund të kërkojë një afat të caktuar kohe për përgatitje dhe miratim pas miratimit të projektligjit. Pra, me qëllim që të shmangen konfliktet ligjore, si dhe ato nënligjore, projektligji, me dispozita tranzitore, ka bërë rregullimet e duhura për sheshimin e tyre.

1. **INSTITUCIONET PËRGJEGJËSE PËR PËRGATITJEN E PROJEKTAKTIT**

Institucioni përgjegjës për përgatitjen dhe hartimin e këtij projektakti është DPPI-ja, si institucion publik që regjistron, administron dhe promovon objektet e pronësisë industriale.

Janë reflektuar komentet e ISHMT në projektligj në nenet 4 dhe 136.

Gjithashtu tek raporti i vlerësimit të ardhurave dhe shpenzimeve është bërë sqarimi sipas komenteve të Drejtorisë së Përgjithshme të Buxhetit.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Institucioni përgjegjës për përgatitjen dhe hartimin e këtij projektakti është DPPI-ja.

Janë reflektuar komentet e ISHMT në projektligj në nenet 4 dhe 136.

Gjithashtu tek raporti i vlerësimit të ardhurave dhe shpenzimeve është bërë sqarimi sipas komenteve të Drejtorisë së Përgjithshme të Buxhetit.

1. **RAPORTI I VLERËSIMIT TË TË ARDHURAVE DHE SHPENZIMEVE**

Hartimi i projektligjit "Për Markat Tregtare", parë në këndvështrimin buxhetor, informojmë se nuk ka parashikuar kosto shtesë në krahgasim me kostot e ligjit 9947/2008 “Për pronësinë Industriale”.

Projektligji "Për Markat Tregtare" është ndarë nga ligji ekzistues 9947/2008, në mënyrë që procedurat, afatet, funskionimi I tij të jetë sa më i qartë si dhe të bëhet përafrimi I plotë me legjislacionin e BE. Hartimi I tij nuk parashikon të sjellë kosto shtesë pë DPPI, apo shtim stafi, por sjell rregullime ligjore për të cilat ka patur mangësi në ligjin ekzistues.

Gjithashtu projektligji nuk parashikon as ndryshim në tarifat e shërbimit.

DPPI në analizën e bërë në lidhje me hartimin e ligjit të ri ka patur si qëllim vetëm rregullim të çështjeve ligjore që kanë të bëjnë me procedurat, afatet, funskionimi dhe përafrimin e legjislacionit tone me direktivat e BE dhe jo shtim tarifash apo shtim stafi.

Ky projektligj nuk sjell kosto të reja shtesë krahasuar me ligjin 9947/2008 “Për pronësinë Industriale” I ndryshuar.

**MINISTËR**

**ERVIN METE**